Hallituksen esittämä ajokorttiuudistus luottaa vanhempiin ajotaidon siirtäjinä. Autokoulubisnes todennäköisesti pienenee.

Vanhemmat halutaan lastensa ajo-opettajiksi mahdollisimman laajasti. Tämä toive sisältyy hallituksen ajokorttiuudistukseen, joka nyt on edennyt eduskunnan käsittelyyn.

”On havaittu, että vanhempiensa opettamat nuoret pärjäävät kuljettajina yhtä hyvin kuin autokoulujen oppilaat. Myöhemmin eroa ei ole ollut havaittavissa eli malli siinä mielessä toimii”, sanoo uudistusta valmistellut liikenne- ja viestintäministeriön hallitusneuvos Eija Maunu.